
ELŐTERJESZTÉS
MÉLYKÚT VÁROS ÖNKORMÁNYZAT KÉPVISELŐ-TESTÜLETÉNEK
2026. június 30. napján tartandó ülésére.


Tárgy: Döntés a „Nyári diákmunka 2026.” munkaerőpiaci programban való részvételről.

Az előterjesztést készítette: Görhöny Edit pénzügyi csoportvezető
Az előterjesztés készítésében közreműködött: ---

Melléklet: -

Döntési javaslatok száma: 1 db

Véleményezi: Pénzügyi és Gazdasági Bizottság

A határozati-javaslat elfogadásához egyszerű többség szükséges.

Törvényességi észrevételem nincs.


Dr. Vörös-Börcsök Tímea 
              jegyző
             						

							            


Tisztelt Képviselő-testület!

A teljes foglalkoztatottság elérése, valamint a fiatalkori inaktivitás csökkentése, a korai munkatapasztalat- és munkajövedelem-szerzés elősegítése érdekében ,,Nyári diákmunka 2026." munkaerőpiaci programot hirdetett meg a Szociális és Családügyi Minisztérium, amelynek keretében bértámogatást nyújtanak a munkáltatók részére a 16-25 éves, nappali tagozaton tanuló diákok és egyetemi hallgatók nyári foglalkoztatásához.
 
A program – prevenciós jelleggel – már diákkorban elő kívánja segíteni a fiatalok munkához jutását és ezzel a korai munkatapasztalat-szerzés mellett a jövedelemszerzés lehetőségét is biztosítja.

A program célcsoportjába azok a fiatalok tartoznak, akik:
-	16–25 év közötti nappali tagozaton tanuló diákok, 
-	szolgáltatást kérőként kérték nyilvántartásba vételüket és
-	foglalkoztatásra irányuló, vagy vállalkozási jogviszonnyal nem rendelkeznek.

A programban a diákok kizárólag a munka törvénykönyvéről szóló 2012. évi I. törvény (a továbbiakban: Mt.) hatálya alá tartozó, legkésőbb a támogatási időszak végéig tartó határozott idejű munkaviszonyban foglalkoztathatóak.

Önkormányzati diákmunka estében a programban a foglalkoztatást biztosító és így támogatható munkáltató a területi, települési önkormányzat és önkormányzati alaptevékenységet végző intézménye, továbbá egyházi jogi személy lehet.

A programban a munkaadók számára a célcsoportba tartozó személyek munkaviszonyban történő foglalkoztatása esetén bértámogatásként a munkabér 100%-a kerül megtérítésre legfeljebb 2 hónap időtartamra, maximum napi 6 órás foglalkoztatás keretében.  A munkaadókat terhelő szociális hozzájárulási adó összege a program keretében nem kerül megtérítésre és az önkormányzatok nem is tudják igénybe venni az adókedvezményt. A támogatást kizárólag a Járási Hivatal Foglalkoztatási Osztálya által a munkaerőigényre közvetített diákok foglalkoztatásához nyújtják, vissza nem térítendő támogatás formájában, amely a tárgyhót követően benyújtott elszámolási dokumentumok alapján utólag kerül kifizetésre. 
A Járási Hivatal Foglalkoztatási Osztályának tájékoztatása alapján az előzetes létszámfelmérés alapján maximum 10 fő munkavállaló 4 órás foglalkoztatását tudják csak támogatni. A támogatás megállapítása során havi munkabérként a szakképzettséget nem igénylő munkakör esetében 4 órás foglalkoztatás esetén bruttó 161 400 Ft/fő/hó összeg vehető figyelembe. 

A foglalkoztatás pénzügyi forrása Mélykút Város Önkormányzatnál 10 fő esetén:

Egyéb működési célú támogatások bevételei államháztartáson belülről   1 614 000 Ft
Saját forrás                                                                                                    209 820 Ft
Összesen:                                                				         1 823 820 Ft

Tájékoztatom a T. Képviselő-testületet, hogy az önkormányzat 2026. évi költségvetésében ezen célra fedezet nincs, arra fedezet – a költségvetési rendelet módosításakor – előirányzat átcsoportosítással biztosítható.

Kérem a Tisztelt Képviselő-testületet, hogy az előterjesztés megtárgyalását követően döntsön a napirendi pont vonatkozásában!

Mélykút, 2026. június 19.
							Kovács Tamás
 polgármester


HATÁROZATI-JAVASLAT

……/2026.(VI.30.)Kt. számú				HATÁROZAT
„Nyári diákmunka 2026.” munkaerő-piaci programban való részvétel.

1. Mélykút Város Önkormányzat Képviselő-testülete úgy dönt, hogy részt vesz a „Nyári diákmunka 2026.” munkaerő-piaci programban. 
2. A Képviselő-testület hozzájárul 2026. augusztus hónapban összesen maximum 10 fő napi 4 órás foglalkoztatásához Mélykút Város Önkormányzatnál.
3. A program tervezett pénzügyi forrása 10 főre:
Egyéb működési célú támogatások bevételei államháztartáson belülről   1 614 000 Ft
Saját forrás                                                                                                    209 820 Ft
Összesen:                                                				         1 823 820 Ft
4. A Képviselő-testület úgy dönt, hogy a saját forrás összege kerüljön biztosításra a soron következő költségvetés módosításakor a dologi kiadások terhére a 011130 cofogon.
5. A Képviselő-testület felhatalmazza a polgármestert a 2026. augusztus hónapra vonatkozó nyári diákmunka program keretében nyújtott bérköltség támogatásra irányuló kérelem benyújtására.
6. A Képviselő-testület az 5. pontban meghatározott kérelem eredményes elbírálása esetén felhatalmazza a polgármestert a Mélykút Város Önkormányzat és a Bács-Kiskun Vármegyei Kormányhivatal Jánoshalmi Járási Hivatal között létrejövő hatósági szerződés aláírására.
7. A Képviselő-testület felhatalmazza a polgármestert az elszámolási dokumentum benyújtására.
Felelős: Kovács Tamás polgármester
Határidő: 2026. július 31. (5. ponthoz) 
                2026. július 31. (6. ponthoz) 
	    2026. szeptember 20. (7. ponthoz)

